Casa da Moeda de San Petersburgo

A **Casa da Moeda de San Petersburgo** (en ruso: *Санкт-Петербу́ргский моне́тный двор*) é unha ceca pública rusa con sede na fortaleza de San Pedro e San Paulo, en San Petersburgo, fundada en 1724 por Pedro o Grande.

A compañía forma parte da corporación pública centralizada *Goznak*. 

## Historia 
### Século XVIII 
[esquerda|miniatura|140x140px|[Medalla (1790) conmemorativa do Tratado de Georgievsk, cuñada na **Casa da Moeda de San Petersburgo**.]]

Considérase como data da súa fundación o 12 de decembro de 1724, cando Pedro I de Rusia ordenou a cuñaxe dunha moeda de ouro na fortaleza de San Pedro e San Paulo. Naquela primeira emisión inscribíronse as letras "БМ", que se mantivo como marca de ceca da Casa da Moeda de San Petersburgo ata 1914.

Nesta ceca cuñáronse moedas rusas de platino, ouro, prata e cobre de todos os valores, así como moedas para outros estados, como ducados dos Países Baixos (1768-1869) ou piastras otomás (1808-1809).

### Século XIX 
[miniatura|140x140px|[Moeda de 2 kopeks do Imperio Ruso (1889) cuñada na **Casa da Moeda de San Petersburgo**.]]

Ademais das moedas, a Casa da Moeda de San Petersburgo produciu historicamente medallas de alta calidade artística e foi sede dunha recoñecida escola de gravadores, moi activa nos séculos XVIII e XIX.

Na segunda medade do século XIX, a Casa da Moeda de San Petersburgo converteuse na ceca rusa máis importante e, logo do pechamento da Casa da Moeda de Varsovia e da Casa da Moeda de Ekaterimburgo, quedou como a única en actividade en todo o Imperio Ruso.

Mais a Revolución de febreiro de 1917 ocasionou cambios severos na Casa da Moeda de San Petersburgo. Os traballadores dividíronse en grupos consonte a súa orientación ideolóxica, despedíronse os xerentes e os enxeñeiros máis talentosos e comezaron os recortes na produción. En setembro de 1918 había na ceca 755 traballadores, dos que 243 foron despedidos o 1 de outubro dese mesmo ano.

A segunda guerra mundial supuxo unha nova crise na Casa da Moeda de San Petersburgo. En agosto de 1941, algúns equipamentos da ceca e 30 operarios foron trasladados a Krasnokamsk, nos Urais, antes do asedio de San Petersburgo, que comezou o 8 de setembro. A principios de 1946, cando a ceca de Krasnokamsk estaba en condicións de regresar a San Petersburgo, o seu cadro ampliárase a 700 traballadores, dos que se despediron 670, e o resto dividiuse entre a Casa da Moeda de Moscova e a de San Petersburgo. A finais de 1946, os equipamentos, as materias primas e os arquivos foron trasladados novamente a San Petersburgo.

[miniatura|140x140px|[Moeda de 150 rublos da época soviética, da **Casa da Moeda de San Petersburgo**.]]

A finais da década de 1940, a ceca fixouse o obxectivo de restaurar a súa produción aos niveis de antes da guerra. Na década de 1950, ademais das encargas de moeda ordinaria, comezaron a producirse cuñaxes por encarga privada e a producirse medallas de premios e moedas para o seu uso en diversos países da órbita soviética, como Bulgaria, Mongolia, Romanía, Albania, Checoslovaquia e mesmo Corea.

En 1965 cuñouse en San Petersburgo a primeira moeda conmemorativa, en lembranza do vixésimo aniversario da vitoria na segunda guerra mundial. A simultaneidade de produción de moeda circulante e  conmemorativa xa non se detivo ata os nosos días.

[miniatura|141x141px|[Moeda conmemorativa de 25 rublos de 2008 cuñada na **Casa da Moeda de San Petersburgo**.]]

### Século XXI 
No século XXI, a Casa da Moeda de San Petersburgo é unha das cecas de maior produción do mundo. Nela cúñanse as moedas circulantes en Rusia en todos os seus valores faciais, e tamén as doutros países, así como moedas conmemorativas e de investimento, medallas, insignias, condecoracións e outros obxectos diversos.

## Marcas de ceca 
Estas son as marcas de ceca utilizadas pola Casa da Moeda de San Petersburgo ao longo da súa historia:

## Premios acadados 
### Premio Moeda do Ano 
Desde 1984, a editora estadounidense *Krause Publications* concede o Premio Moeda do Ano, en dez categorías. Estes son os premios acadados por moedas cuñadas pola Casa da Moeda de San Petersburgo.

[miniatura|141x141px|10 [Som kirguiz|som de 2011 cuñados para Kirguizistán, premiada en 2013.]]

* 2013: Mellor moeda dun evento de relevancia histórica: 10 som (prata) de Kirguizistán de 2011, conmemorativa da Ruta da Seda.
* 2003: Moeda máis artística: 25 rublos de 2001 (prata), conmemorativa dos 25 anos do Teatro Bolshoi.
* 1997: Mellor moeda dun evento contemporáneo: 100 rublos de 1995 (prata), conmemorativa do 50º aniversario da fin da segunda guerra mundial.
* 1994: Mellor moeda dun evento de relevancia histórica: 1 rublo de 1992 (cuproníquel), conmemorativa do renacemento da soberanía rusa.
* 1993: Mellor moeda dun evento de relevancia histórica: 3 rublos de 1991 (prata), conmemorativa de Iuri Gagarin, primeiro home no Espazo.
* 1992: Mellor moeda de ouro: 25 rublos de 1990 (ouro), conmemorativa de Pedro o Grande.

## Notas 
## Véxase tamén 
### Outros artigos 
* Casa de moeda
* Rublo soviético
* Rublo ruso

### Ligazóns externas 
* Sitio web da Casa da Moeda de San Petersburgo  *(versión en inglés)*